ליאון קונסטנטינובסקי

ליאון קונסטנטינובסקי (1946 – 22 באוקטובר 2021) היה כדורגלן, ששיחק בעמדת החלוץ ומאמן ישראלי. קונסטנטינובסקי זוהה בעיקר עם קבוצת מכבי רמת עמידר, בה גדל והיה אחד מכוכבי הקבוצה לאורך שנות ה-60 וה-70, ובהמשך אימן אותה.

קריירה
ליאון קונסטנטינובסקי גדל במחלקת הנוער של מכבי רמת עמידר, והחל לשחק בקבוצה הבוגרת באמצע שנות ה-60. הקבוצה נשארה ברוב שנותיו כשחקן בליגה א' (ליגת המשנה דאז) ולא הצליחה להעפיל לליגה הבכירה.

פרשה שהעיבה על הקריירה שלו בשנים אלו הייתה בראשית שנות ה-70 כאשר כמה משחקני קבוצת רמת עמידר, ביניהם קונסטנטינובסקי, נמצאו אשמים במכירת משחקים למהמרי טוטו. בעקבות הפרשה הוקמה ב-1971 ועדת חקירה ממלכתית, ועדת עציוני, שבדקה את נושא השחיתות בכדורגל בישראל. בתחילה הורחקו השחקנים לצמיתות מכל קשר לענף, אך לאחר ערעור הומתק עונשם והם הורחקו ל-5 שנים בלבד.

לאחר מכן חזר קונסטנטינובסקי בפועל לשחק ב-1973 לאחר שקיבל חנינה מבית הדין. בינואר 1975 עבר קונסטנטינובסקי לשחק בשורותיה של מכבי תל אביב אצלה שיחק עד 1976 לאחר מכן פרש ממשחק פעיל.

ב-1976 חזר למכבי רמת עמידר כמנהל הקבוצה ולאחר מכן מונה למאמן הקבוצה. בהמשך אימן בעיקר בליגה השנייה ונחשב למאמן מצטיין בליגה זו כשהעלה 7 קבוצות לליגה הלאומית (הליגה הבכירה דאז), ביניהן: הפועל רמת גן (בשתי עונות שונות), הכח מכבי רמת גן, מכבי רמת עמידר, בני יהודה תל אביב ומכבי יבנה. עובדה זו הקנתה לו את הכינוי "קבלן העליות" בליגה השנייה. בהמשך ירד לאמן קבוצות בליגות נמוכות יותר, ואימן עד שנת 2000. עקב שם משפחתו הארוך, נהגו במדורי הספורט לכתוב את שמו "ליאון ק.", ובעקבות זאת כונה כך גם על ידי שדרי הספורט.

בשנים האחרונות לחייו סבל קונסטנטינובסקי ממחלה וב-22 באוקטובר 2021 לאחר ארוחת הערב עם משפחתו, נפטר בביתו שבבת ים, בגיל 75.

הערות שוליים

כדורגלנים ישראלים
חלוצי כדורגל ישראלים
פתח תקווה: כדורגלנים
כדורגלני מכבי רמת עמידר
כדורגלני מכבי תל אביב
מאמני מכבי רמת עמידר
מאמני הפועל רמת גן
מאמני מכבי יבנה
מאמני הכח רמת גן
מאמני בני יהודה תל אביב
מאמני בית"ר תל אביב
מאמני מכבי פתח תקווה
מאמני מכבי יפו
מאמני מכבי שעריים
מאמני שמשון תל אביב
מאמני הפועל אילת
מאמני מכבי עירוני בת ים
ישראלים שנולדו ב-1946
ישראלים שנפטרו ב-2021